《次韵和宋职方北楼》
宋代·刘攽

胜事略就手，兹楼无复加。栋梁宏可爱，丹碧丽非华。

风月登临最，川原眺望赊。斗城知日近，瀛海自云遮。

杖屦欢乘兴，文移谨报衙。昼閒禽语静，岁熟市声哗。

柳影重重幕，莲香处处霞。舳舻随渚远，睥睨向人斜。

话听游童乐，诗烦上客誇。国风麟趾应，宾宴鹿鸣嘉。

雕鹗无馀力，骐驎不待挝。衰迟竟何补，襆被念还家。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。